ดีว่า..ราวี

***ดีว่า..ราวี*** () เป็นภาพยนตร์ไทยแนวสุขนาฏกรรม สร้างโดย อิทธิปาทา ร่วมกับยูนิเวอร์แซล มิวสิค ไทยแลนด์ จัดจำหน่ายโดยจีดีเอช กำกับการแสดงโดย กิตติภัค ทองอ่วม ซึ่งเคยกำกับละครชุดไดอารีตุ๊ดซีส์ เดอะซีรีส์ และภาพยนตร์ตุ๊ดซี่ส์ แอนด์ เดอะเฟค นำแสดงโดย ชาเคอลีน มึ้นช์, นิมิต ลักษมีพงศ์, หฤษฎ์ บัวย้อย, ธงชัย ทองกันทม, นินิว เพชรด่านแก้ว และ ชวรินทร์ เพริศพิริยะวงศ์ เป็นต้น โดยเป็นเรื่องราวของอดีตดีว่า 2 ล้านตลับในยุค 90 ที่ต้องการกลับมามีชื่อเสียงอีกครั้งในยุคปัจจุบัน เริ่มออกฉายเมื่อวันที่ 10 ธันวาคม พ.ศ. 2568

## เนื้อเรื่อง
ในยุค 90 **ปลายฝัน มาร์กาเรต เฮง** (ชาเคอลีน มิ้นซ์) คือนักร้องผู้ซึ่งสร้างปรากฎการณ์เด็กอัศศะจอรอหัน จากอัลบั้ม *อัศศะจอรอหัน* เมื่อปี พ.ศ. 2538 และสามารถทำยอดขายตลับเทปเพลงได้ 2,000,000 ตลับ ชื่อเสียงของเธอดังระเบิดแบบไม่มีใครแทบไม่รู้จัก แต่จู่ ๆ เธอตัดสินใจหันหลังให้วงการและหันไปใช้ชีวิตธรรมดาร่วมกับแฟนของเธอ จนชื่อเสียงเลือนหายไปหมดสิ้น หลายปีต่อมา ปลายฝัน กลายเป็นนักร้องตกอับ ต้องเอาของมาขายหาเงินใช้ประทังชีวิตครั้งแล้วครั้งเล่า จนในที่สุดเธอรับไม่ได้กับสถานการณ์ปัจจุบัน และหาทางกลับมาพิสูจน์ตัวเองและรันวงการตามเดิม แต่เส้นทางของเธอก็ไม่ได้สวยหรูมากนัก เพราะนักร้องที่เธอเคยร่วมงานต่างปฏิเสธเธอแทบทั้งหมด จนทำให้เธอตัดสินใจเดินหน้าแผนการคัมแบ็ควงการตามลำพัง

และแล้วเรื่องก็เข้าหู **ป้ากบ** (นิมิต ลักษมีพงศ์) อดีตผู้จัดการส่วนตัวของเธอ ป้ากบตัดสินใจพาปลายฝันกลับคืนสู่วงการ ด้วยการจัดคอนเสิร์ตใหญ่ *อัศศะจอรอหัน มันส์มากคุณน้า* เพื่อเป็นเวทีให้ปลายฝันได้พิสูจน์ตัวเอง โดยมีผลิตภัณฑ์ยาสตรีเหม่เกว๋เป็นผู้สนับสนุน แต่คอนเสิร์ตจะจัดขึ้นได้ จะต้องมีศิลปินขึ้นร่วมเพื่อเรียกกระแสและทำให้บัตรขายหมดในวันแรกที่เปิดขาย ป้ากบจึงพาปลายฝันไปพบกับ *แก๊งตาคลี* ซึ่งเป็นกลุ่มไอดอลวัยรุ่นผู้ทรงอิทธิพล ที่เป็นตัวแทนของศิลปินในรุ่นวัยเครือข่ายสื่อสาร (Gen Z) โดยประกอบด้วยสมาชิก คือ **พิตต้า พี** (ธงชัย ทองกันทม), **ไลลา** (นินิว เพชรด่านแก้ว) และ **คอปเตอร์** (ชวรินทร์ เพริศพิริยะวงศ์) ปลายฝันตกใจมากว่าทำไมป้ากบถึงพามาเจอศิลปินกลุ่มนี้ แทนที่จะเป็นศิลปินกลุ่ม 90 ที่เธอคุ้นเคย แต่สุดท้ายปลายฝันก็ตบปากชวนแก๊งตาคลีมาร่วมคอนเสิร์ตและทั้งสามก็ตอบตกลง

ที่งานแถลงข่าว ปลายฝัน แผลงฤทธิ์ว่าการที่ชักชวนแก๊งตาคลีมาร่วมคอนเสิร์ตนั้นตนไม่ได้เต็มใจที่จะชวนมา เธอพยายามจะทำตัวเด่นเหนือกว่าแก๊งตาคลีด้วยการตลบหลังแก๊งตาคลีทุก ๆ ด้าน ฝั่งแก๊งตาคลีเองก็ไม่น้อยหน้า พยายามแย่งซีนกลับทุก ๆ ครั้งจนในที่สุดวันฟิตติ้งและถ่ายโปสเตอร์ก็มาถึง ทั้งสามแผลงฤทธิ์หนักจนทำให้ปลายฝันประกาศตัดขาดความสัมพันธ์และถอนแก๊งตาคลีออกไปในที่สุด การประกาศถอดถอนแก๊งตาคลีทำให้ทางเหม่เกว๋ไม่พอใจมาก และขู่จะฟ้องร้องเรียกค่าเสียหายที่ปลายฝันไม่ทำตามสัญญาที่ตกลงกันไว้ แต่ปลายฝันก็ไม่ย่อท้อ ความตั้งใจของเธอทำให้เธอได้พบกับการประกาศซิงเกิลใหม่ของ **อเล็กซ์ คิม** (หฤษฎ์ บัวย้อย) เธอจึงปิ๊งไอเดียด้วยการชักชวนอเล็กซ์มาขึ้นคอนเสิร์ตด้วยกัน ป้ากบได้ยินเช่นนั้นจึงติดต่อคุณสมหญิง (มยุริญ ผ่องผุดพันธ์) ให้ช่วยเป็นตัวแทนติดต่ออเล็กซ์ผ่านเอเจนซี่ที่เกาหลีให้ และเธอก็เก็บตัวอยู่ที่เกาหลีเพื่อเปลี่ยนแปลงตัวเองจนพร้อมขึ้นคอนเสิร์ตในที่สุด

เวลาผ่านไปหลายเดือน ปลายฝันกลับมาจัดงานแถลงข่าวคอนเสิร์ตครั้งใหม่ แก๊งตาคลีที่รู้เรื่องจึงตามมาราวีเหมือนเคย แม้ปลายฝันจะไม่พอใจแต่เธอก็ให้โอกาสแก๊งตาคลีได้เข้าร่วมคอนเสิร์ตอีกครั้ง แต่ครั้งนี้ปลายฝันกลับทำทุกอย่างไม่ให้แก๊งตาคลีได้ซีนใดๆ ในคอนเสิร์ต พิตต้าและไลลาไม่พอใจเอามากๆ เลยเล่นแรงกลับด้วยการแอบใส่ผงชูรสลงในน้ำดื่มให้ปลายฝันดื่มเพราะรู้ว่าปลายฝันแพ้ผงชูรส แม้ใส่นิดเดียวก็แพ้หนักถึงขั้นเส้นเสียงอักเสบ ปลายฝันเสียใจมากที่เธอถูกแกล้งจนทำให้สุ่มเสี่ยงว่าคอนเสิร์ตจะจัดไม่ได้ เธอจึงเล่นแรงกลับด้วยการใช้จุดอ่อนของอเล็กซ์เล่นงานแก๊งตาคลีแทน เธอขอให้ป้ากบนำพร็อพพระจันทร์ที่ถูกสั่งถอดออกไปกลับมาติดตั้งบนเวที พริบตาที่พระจันทร์เลื่อนลงมา อเล็กซ์เกิดคุ้มคลั่งและจิตวิญญาณกลายเป็นมนุษย์หมาป่า เหตุเป็นเพราะอเล็กซ์ต้องการเข้าถึงบทบาทอสูรให้ลึกที่สุดเขาจึงเลือกสะกดจิตตัวเองให้กลายเป็นมนุษย์หมาป่าไป การคุ้มคลั่งของอเล็กซ์กลับกลายเป็นการพังคอนเสิร์ตแบบไม่เหลือชิ้นดี อเล็กซ์และแก๊งตาคลีถูกพาส่งโรงพยาบาลโดยเร็วที่สุด และคอนเสิร์ตต้องถูกยกเลิกลงด้วยอาการบาดเจ็บสาหัสของศิลปิน ปลายฝันเสียใจมากที่โอกาสสุดท้ายของเธอพังป่นปี้หมดแล้ว แต่นั่นก็ไม่รุนแรงเท่าทางเหม่เกว๋ฟ้องร้องเรียกค่าเสียหายซ้ำสองจนปลายฝันเป็นหนี้หัวโตในที่สุด

ปลายฝันตัดสินใจลาวงการถาวร ผันตัวไปเป็นนักร้องรับจ้าง ทำงานหนักทั้งวันทั้งคืนเพื่อหาเงินใช้หนี้เหม่เกว๋จนไม่มีเวลาได้ใช้ชีวิต ป้ากบเห็นเช่นนั้นจึงพาปลายฝันไปร่วมงานวันเกิดของคอปเตอร์ ปลายฝันตกใจมากว่าทำไมป้ากบถึงพามางานนี้ คอปเตอร์เลยบอกว่าเขาอยากให้ปลายฝันมีความสุข เลยขอให้ป้ากบพาปลายฝันมาเซอร์ไพรส์งานวันเกิดตัวเองซึ่งเป็นวันเดียวกัน และชวนปลายฝันร้องเพลงปาร์ตี้ร่วมกัน ก่อนเซอร์ไพรส์ปิดท้ายด้วยการพาอเล็กซ์ขึ้นคอนเสิร์ตครั้งนี้ด้วย ท้ายที่สุดทั้งสี่คนจึงคืนดีกันและเดินหน้าไปตามทางของตัวเองต่อไป

## งานสร้าง
จีดีเอชเปิดตัวภาพยนตร์เรื่องนี้ครั้งแรกในงานแถลงข่าว GDH Lineup 2025 Look Forward รุก (เกิน) คาด เมื่อวันที่ 17 กรกฎาคม พ.ศ. 2567 โดยมีชื่อในการทำงาน คือ *บิวตีแอนด์เดอะบีท* (Beauty and the Beat) และเดิมวางตัวปรีชญา พงษ์ธนานิกร ไว้ให้รับบท ปลายฝัน มาร์กาเรต เฮง แต่ต่อมาเมื่อวันที่ 17 มกราคม พ.ศ. 2568 จีดีเอชได้แถลงว่าปรีชญาขอถอนตัวออกจากภาพยนตร์เรื่องนี้ด้วยเหตุผลเรื่องปัญหาสุขภาพ จึงเปลี่ยนตัวนักแสดงที่รับบทปลายฝันเป็นชาเคอลีน มึ้นช์ แทน โดยเปิดตัวในพิธีบวงสรวงเปิดกล้องภาพยนตร์เมื่อวันที่ 6 กุมภาพันธ์ ปีเดียวกัน ณ ที่ทำการของจีดีเอช จากนั้นเมื่อวันที่ 19 พฤษภาคม จีดีเอชได้เผยแพร่ใบปิดใบแรกและเปิดเผยชื่ออย่างเป็นทางการของภาพยนตร์นี้ คือ *ดีว่า..ราวี* และมีงานแถลงข่าวเปิดตัวภาพยนตร์อย่างเป็นทางการพร้อมเผยแพร่วิดีโอตัวอย่างของภาพยนตร์เมื่อวันที่ 19 พฤศจิกายน ที่สเฟียร์แกลเลอรี 1 เอ็มสเฟียร์ และมีรอบกาล่า ณ พารากอนซีนีเพล็กซ์ ศูนย์การค้าสยามพารากอน ในวันที่ 10 ธันวาคม ซึ่งเป็นวันเดียวกันกับวันแรกที่ภาพยนตร์เข้าฉาย

## การตอบรับ
*ดีว่า..ราวี* ทำรายได้เปิดตัวที่ 2 ล้านบาท และสิ้นสุดสัปดาห์แรกที่ 6.49 ล้านบาท (เฉพาะรายได้ในกรุงเทพมหานคร ปริมณฑล และจังหวัดเชียงใหม่) แต่หลังจากภาพยนตร์เข้าฉายได้สัปดาห์เดียว ภาพยนตร์กลับถูกถอดถอนออกจากโปรแกรมฉายเกือบทั้งหมดเนื่องจากมีภาพยนตร์ใหญ่เข้าฉายสองเรื่องติดกัน (นครสัตว์มหาสนุก 2 และอวตาร: อัคนีและธุลีดิน) กิตติภัคยอมรับในเหตุการณ์ที่เกิดขึ้นและเข้าใจกลไกของธุรกิจภาพยนตร์ แม้จะไม่ประสบความสำเร็จในด้านรายได้ แต่ตนก็พอใจกับกระแสตอบรับที่ได้จากการชมภาพยนตร์ การกล่าวถึงเหตุดังกล่าวทำให้กระแสภาพยนตร์เริ่มกลับมาอีกครั้งจนทำรายได้ปิดในสัปดาห์ที่สองที่ 11.05 ล้านบาท และรอบฉายภาพยนตร์เริ่มมีมากขึ้นในสัปดาห์ที่สามจากกระแสกล่าวแบบปากต่อปาก

## นักแสดง
### นักแสดงหลัก
* ชาเคอลีน มึ้นช์ รับบท ปลายฝัน มาร์กาเรต เฮง (ปลาย)
** ชาริสา โอแฮม รับบท ปลายฝัน (วัยรุ่น)
* ธงชัย ทองกันทม รับบท พิตต้า พี (สมาชิกแก๊งตาคลี)
* นินิว เพชรด่านแก้ว รับบท ไลลา มหาหิงค์ (สมาชิกแก๊งตาคลี)
* ชวรินทร์ เพริศพิริยะวงศ์ รับบท คอปเตอร์ (สมาชิกแก๊งตาคลี)
* นิมิต ลักษมีพงศ์ รับบท กบ (ผู้จัดการส่วนตัวของปลายฝัน)
* หฤษฎ์ บัวย้อย รับบท อเล็กซ์ คิม (ศิลปินชาวเกาหลีใต้)
* รัฐนันท์ จรรยาจิรวงศ์ รับบท บอดี้การ์ดของอเล็กซ์ คิม

### นักแสดงรับเชิญ
* ฉันทวิชช์ ธนะเสวี รับบท อดีตสามีของปลายฝัน
* กฤษณภูมิ พิบูลสงคราม รับบท โจ้ (พระเอกในมิวสิกวิดีโอเพลง "อัศศะจอรอหัน" ของปลายฝัน)
* ทาทา ยัง รับบท ทาทา (ดีว่าตัวแม่ยุค 90 ศัตรูตลอดกาลของปลายฝัน)
* มณีนุช เสมรสุต  รับบท ครูอ้วน (ครูสอนร้องเพลงของปลายฝัน)
* ชวลิต ศรีมั่นคงธรรม รับบท ดีเจเฉาเฉา
* รชาดา จึงวัฒนกิจ รับบท ดีเจแนน
* ปาณิสรา อารยะสกุล รับบท พิธีกรงานเปิดตัว
* เสาวลักษณ์ ลีละบุตร รับบท พี่แอม
* ชาลิสา โชติจิรสถิตย์
* วันเฉลิม จำเนียรพล
* ชาติศักดิ์ มหาทา
* กรินทร์ อ่องชุ่ม
* กะทิ กะทิยา
* ปิงลี่ เฟมัส
* อารยา เอ ฮาร์เก็ต รับบท แคทรีโอน่า กรรณิการ์ หวัง (เคที่) จาก ตุ๊ดซี่ส์ แอนด์ เดอะเฟค
* กิตติภัค ทองอ่วม รับบท ตุ๊กติ๊ก จาก น้ำตากามเทพ
* มยุริญ ผ่องผุดพันธ์ รับบท คุณสมหญิง อัมราภรณ์ จาก น้ำตากามเทพ
* ปวีณ์นุช แพ่งนคร รับบท ชลดา อัมราภรณ์ (ชลลี่) จาก น้ำตากามเทพ
* ซันนี่ สุวรรณเมธานนท์ รับบท ชาวี อัมราภรณ์ จาก น้ำตากามเทพ
* ภัทรศยา เครือสุวรรณศิริ รับบท แฟนคลับ อเล็กซ์ คิม
* เป็ด เชิญยิ้ม รับบท อากง เจ้าของยาสตรีเหม่เกว๋

## เพลงประกอบ

* "อัศศะจอรอหัน" - ปลายฝัน มาร์กาเรต เฮง
* "Beauty in You (Asia Tour Version 2008)" - ปลายฝัน มาร์กาเรต เฮง Feat. เด็กประสานเสียงนานาชาติ
* "โอ๊ะ...โอ๊ย" - ทาทา ยัง
* "ตาคลี" - TAKHLI GANG
* "หมอนทอง" - พิตต้า พี SOLO
* "เทพท้อ" - ไลลา SOLO
* "ใบพัด" - คอปเตอร์ SOLO
* "อัศศะจอรอหัน" (EDM Version 2025) - ปลายฝัน มาร์กาเรต เฮง, TAKHLI GANG
* "อยู่ต่อเลยได้ไหม" - สิงโต นำโชค
* "Beauty in You" - ปลายฝัน มาร์กาเรต เฮง
* "Beast" - อเล็กซ์ คิม
* "Beauty in You" (Duet Version) - ปลายฝัน มาร์กาเรต เฮง และ อเล็กซ์ คิม
* "มันส์มากคุณน้า" - ปลายฝัน มาร์กาเรต เฮง, TAKHLI GANG และ อเล็กซ์ คิม
* แจ็คกี้จ้าา - แจ็คกี้ ขยี้นกเอี้ยง (ชาเคอลีน มึ้นช์)

## อ้างอิง

หมวดหมู่:ภาพยนตร์ภาษาไทย
หมวดหมู่:ภาพยนตร์ไทยที่ออกฉายในปี พ.ศ. 2568
หมวดหมู่:ภาพยนตร์ไทยในคริสต์ทศวรรษ 2020
หมวดหมู่:ภาพยนตร์ตลกไทย
หมวดหมู่:ภาพยนตร์ภาษาไทยในคริสต์ทศวรรษ 2020
หมวดหมู่:ภาพยนตร์โดยจีดีเอช
หมวดหมู่:ภาพยนตร์ที่กำกับโดย กิตติภัค ทองอ่วม